《咏史十首 其六 灌夫》
明代·佘翔

长安豪杰窟，权贵势相移。今朝武安客，昨日事魏其。

一请城南曲，嫌隙良在兹。所嗟俱戚里，安用倾夺为。

将军善使酒，骂坐且为谁。一朝论弃市，笑杀颍川儿。

作者简介：福建莆田人，字宗汉，号凤台。嘉靖三十七年进士。任全椒知县。与御史议事意见相左，即拂衣罢去，放游山水以终。工诗，有《薜荔园诗稿》及《文草》。